b'\n_START_ARTICLE_\nSeverni sij (slovenski roman)\n_START_PARAGRAPH_\nSeverni sij je roman slovenskega pisatelja, dramatika in esejista Draga Jan\xc4\x8darja. Iz\xc5\xa1el je leta 1984. Zgodba prikazuje mesto Maribor v \xc4\x8dasu neposredno pred za\xc4\x8detkom druge svetovne vojne._NEWLINE_Na mariborski \xc5\xbeelezni\xc5\xa1ki postaji na prvi dan v letu 1938 izstopi Joseph Erdman, prodajalec laboratorijske opreme. V mestu, kjer se je rodil, namerava po\xc4\x8dakati poslovnega partnerja in se nato odpraviti naprej. A nekaj se zalomi, nekaj ne poteka tako, kot bi moralo. Poslovnega partnerja ne more priklicati, hi\xc5\xa1e, kjer raste debeli fi\xc5\xbeol, ne najde, modra \xc5\xbeoga, ki se je spominja iz otro\xc5\xa1tva, se mu izmika. Usodno se zaplete z Marjetico, \xc5\xbeeno in\xc5\xbeenirja Franja Samse, in v rojstnem mestu ujame veli\xc4\x8dasten trenutek severnega sija. Severni sij je zgodba o tujcu, ki nekje izstopi iz vlaka, da bi morda ostal, a postane le dokon\xc4\x8dni tujec.'